Document ID: 32010D0291

A TANÁCS HATÁROZATA
(2010. január 19.)
a 2009. április 27-i tanácsi ajánlás eredményeként Görögország által foganatosított eredményes intézkedések, illetve azok elmulasztásának megállapításáról
(2010/291/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 126. cikkének (8) bekezdésére, összefüggésben annak 126. cikkének (13) bekezdésével és 136. cikkével,
tekintettel a Bizottság ajánlására,
mivel:
(1)
Az Európai Unió működéséről szóló szerződés 126. cikkének (1) bekezdése szerint a tagállamoknak kerülniük kell a túlzott költségvetési hiányt.
(2)
A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul. A Stabilitási és Növekedési Paktum magában foglalja a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendeletet (1) is, amelyet a túlzott költségvetési hiányok azonnali megszüntetésének elősegítése érdekében fogadtak el.
(3)
A Stabilitási és Növekedési Paktum 2005-ös reformja a Paktum eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés azonnali visszaállítását célozzák.
(4)
2009. április 27-én a Tanács az Európai Közösséget létrehozó szerződés 104. cikkének (6) bekezdésével összhangban - a Bizottság ajánlására - határozatában megállapította, hogy Görögországban túlzott hiány állt fenn (2).
(5)
A Tanács a Szerződés 104. cikkének (7) bekezdésével összhangban 2009. április 27-én - szintén a Bizottság ajánlására - ajánlást (3) fogadott el, amelyben felszólította a görög hatóságokat, hogy legkésőbb 2010-ig vessenek véget a túlzott hiánynak azáltal, hogy hiteles és fenntartható módon a GDP 3 %-a alá csökkentik az államháztartási hiányt. A Tanács a görög kormány számára az ezzel kapcsolatos eredményes intézkedések megtételére vonatkozó határidőt 2009. október 27-ében állapította meg.
(6)
A Tanács által kért, a nemzeti elszámolási adatok és különösen az államháztartási adatok összegyűjtésének és feldolgozásának, illetve továbbításának fejlesztése terén elért előrehaladás nem kielégítő. A 2009. októberi bejelentés legújabb felülvizsgált változatát az Eurostat a görög hatóságok által bejelentett adatokat érintő jelentős bizonytalanságok miatt nem erősítette meg. A jelenlegi jogi keret által megkövetelt államháztartási adatok gyors és helyes rendelkezésre bocsátását biztosító eljárások nyilvánvalóan nem megfelelőek.
(7)
Az Európai Közösséget létrehozó szerződés 104. cikkének (7) bekezdése szerinti tanácsi ajánlás nyomán Görögország által a túlzott hiány 2010-ig történő megszüntetése céljából foganatosított intézkedések értékelése az alábbi következtetésekhez vezet:
-
a 104. cikk (7) bekezdése szerinti, 2009. áprilisi tanácsi ajánlás nyomán a görög hatóságok végrehajtották a 2009. évi költségvetési törvényben, a stabilitási program 2009. januári változatában és a 2009. márciusi kiegészítő költségvetési intézkedéscsomagban szereplő hiánycsökkentő intézkedéseket. Annak ellenére azonban, hogy a makrogazdasági feltételek a hatóságok várakozásainál erőteljesebben romlottak, az államháztartás helyzete sokkal nagyobb mértékben romlott annál, mint ami az előre jelzettnél erősebb visszaesés következtében, valamint jelentős mértékben a görög kormány által végrehajtott költségvetési politikák eredményeként várható lett volna. A kiadási oldalon a 2009-es költségvetés végrehajtása 2009-ben jelentős túlköltekezést mutat, amelynek több mint fele a munkavállalók kompenzációjával járó, a tervezettnél nagyobb mértékű kiadásoknak, valamint a megnövekedett tőkekiadásoknak tulajdonítható. A bevételi oldal tekintetében a 2009. évi költségvetés végrehajtása lényeges hiányosságokra mutat rá az adóbeszedési rendszerben, ideértve az adófizetési morált is,
-
2009. június 25-én a görög hatóságok további diszkrecionális hiánycsökkentő intézkedéseket jelentettek be, amelyek becsült költségvetési hatása összesen a GDP 1,25 %-ára tehető. Az intézkedések nagy részét azonban a görög hatóságok eddig nem hajtották végre, valamint az intézkedések közel a GDP egy százalékát kitevő része átmeneti jellegű (egyszeri) és többletbevétel elérésére irányul, vagyis nem áll összhangban a Tanács azon ajánlásaival, amelyek értelmében 2009-ben tartós kiadáskorlátozó intézkedésekkel kell erősíteni a költségvetési kiigazítást, főleg a kiadási oldalon,
-
emellett a 2009-ben végrehajtott költségvetési konszolidációs intézkedések nem elegendőek a GDP 3,7 %-át kitevő államháztartási hiánycél 2009-ben történő eléréséhez. Ezenkívül az intézkedések nem kezelik a külső egyensúlyhiányból és a görög gazdaság versenyképességének romlásából eredő kihívásokat, mint azt a Tanács ajánlotta,
-
a GDP-arányos államadósság becsült nagymértékű növekedése meghaladja az államháztartás nettó hitelfelvételi adatai romlásának hatását, ami a nettó hitelfelvételtől eltérő, az adósságszint változásához hozzájáruló tényezők ellenőrzése terén tett erőfeszítések nem elegendő voltára utal.
(8)
Mindezek alapján megállapítható, hogy a bevételkiesések és a túlköltekezés 2009-ben Görögország költségvetési egyenlegének jelentős romlásához vezetett, amely csak részben tulajdonítható a makrogazdasági feltételek romlásának, vagyis főként a görög hatóságok által a Tanács 2009. áprilisi, az Európai Közösséget létrehozó szerződés 104. cikkének (7) bekezdése szerinti ajánlására válaszul hozott intézkedések elégtelen voltára vezethetők vissza,
ELFOGADTA EZT A HATÁROZATOT:
1. cikk
Görögország a 2009. április 27-i tanácsi ajánlásra válaszul nem hozott eredményes intézkedéseket az abban az ajánlásban meghatározott határidőre.
2. cikk
Ennek a határozatnak a Görög Köztársaság a címzettje.
Kelt Brüsszelben, 2010. január 19-én.

Labels: 2
18